รัฐบาลไทย-ข่าวทำเนียบรัฐบาล-ผลการประชุมองค์กรหลัก 34/2560
วันพุธที่ 27 กันยายน 2560
ผลการประชุมองค์กรหลัก 34/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ และผู้บริหารกระทรวงศึกษาธิการ ร่วมประชุมองค์กรหลัก ครั้งที่ 34/2560
เมื่อวันอังคารที่ 26 กันยายน 2560 ณ ห้องประชุมสํานักงานคณะกรรมการการอาชีวศึกษา โดยมีสาระสําคัญสรุป ดังนี้
● งานพระราชพิธีถวายพระเพลิงพระบรมศพฯ
นพ.ธีระเกียรติ เจริญเศรษฐศิลป์กล่าวว่า คณะรัฐมนตรีมีมติเห็นชอบให้วันที่ 26 ตุลาคม 2560 เป็นวันหยุดราชการเพียงวันเดียว รวมทั้งให้สถานที่ราชการ สถานศึกษา สถานที่ทําการของรัฐ ลดธงครึ่งเสา ตั้งแต่วันที่ 13-27 ตุลาคม 2560 เป็นเวลา 15 วัน และกําหนดให้วันที่ 28 ตุลาคม 2560 เป็นวันออกทุกข์โดยให้เริ่มเก็บผ้าสีขาว-ดํา และการไว้ทุกข์อื่น ๆ ตั้งแต่คืนวันที่ 27 ตุลาคม 2560
ทั้งนี้ ขอความร่วมมือให้ทุกส่วนราชการเชิญชวนข้าราชการและบุคลากรในสังกัด เข้าร่วมสมัคร"โครงการจิตอาสา"ให้มากขึ้นทั้งจิตอาสาเฉพาะกิจงานถวายพระเพลิงพระบรมศพ และจิตอาสาทั่วไปที่สร้างสํานึกความเป็นคนดีในสังคม
กําหนดการงานพระราชพิธีถวายพระเพลิงพระบรมศพ
พระบาทสมเด็จพระปรมินทรมหาภูมิพลอดุลยเดช
วันที่ 25 ตุลาคมเวลา 17.00 น. เป็นวันออกพระเมรุมาศ
วันที่ 26 ตุลาคมเวลา 07.00 น. จะมีพิธีอันเชิญพระบรมโกศ และเวลา 11.00 น.จะมีพิธีเวียนพระบรมโกศขึ้นพระเมรุมาศจากนั้นเวลา 16.30 น. นายกรัฐมนตรีพร้อมคณะรัฐมนตรี จะร่วมถวายพระเพลิงพระบรมศพฯและเวลา 22.00 น. จะเป็นการถวายพระเพลิงพระบรมศพจริง
วันที่ 27 ตุลาคมเวลา 08.00 น.จะเป็นวันเก็บพระบรมอัฐิ, เวลา 09.00น. จะมีพิธีอัญเชิญพระบรมอัฐิเข้าพระบรมมหาราชวัง
วันที่ 28 ตุลาคมเวลา 17.30 น. มีพระราชพิธี บําเพ็ญพระราชกุศลพระบรมอัฐิ
วันที่ 29 ตุลาคมเวลา 10.00 น.จะมีการอัญเชิญพระบรมอัฐิ ขึ้นพระวิมาน และเวลา 17.30 น.จะมีพิธีอัญเชิญพระบรมราชสรีรางคาร เคลื่อนขบวนแห่อิสริยยศ ไปประดิษฐานไปยังวัดราชบพิธสถิตมหาสีมารามราชวรวิหาร และวัดบวรนิเวศราชวรวิหาร
● Digital Country
นพ.ธีระเกียรติกล่าวว่า ได้แจ้งให้ที่ประชุมรับทราบถึงการดําเนินการให้ประเทศไทยเป็น Digital Country ตามนโยบายรัฐบาล โดยมีแนวทางในการดําเนินงานที่สําคัญ 3 ประการ คือ
ต้องมี Data Centerหรือศูนย์กลางของข้อมูลที่รวมข้อมูลพื้นฐานต่าง ๆ ที่ทุกหน่วยงานในสังกัดสามารถนําใช้ได้
การจัดทํา Big Dataหรือการใช้งานฐานข้อมูลจํานวนมาก
Cloud Computingโดยขอให้ทุกส่วนราชการเตรียมความพร้อมสําหรับเทคโนโลยีที่เปลี่ยนแปลงไป และทําให้โลกก้าวเข้าสู่ยุคดิจิทัล
ในส่วนของกระทรวงศึกษาธิการ ได้มอบให้สํานักงานเลขาธิการสภาการศึกษา (สกศ.)รวบรวมข้อมูลตามลําดับความสําคัญของฐานข้อมูลที่มีความจําเป็นเร่งด่วนเพื่อจัดทํา Big Data อาทิ ต้องรู้ข้อมูลว่ามีจํานวนนักเรียนที่เข้าศึกษา กําลังศึกษา และสําเร็จการศึกษาหรือออกกลางคันจํานวนเท่าไร เพื่อให้หน่วยงานองค์กรหลักและองค์กรในกํากับสามารถใช้ Big Data ให้เกิดประโยชน์ต่อการดําเนินนโยบายได้
นายชัยพฤกษ์ เสรีรักษ์ เลขาธิการสภาการศึกษากล่าวว่า จะได้หารือกับรองเลขาธิการทุกองค์กรหลัก เกี่ยวกับการจัดทํา Big Data เพื่อรวบรวมข้อมูลมานําเสนอในที่ประชุมอีกครั้ง
● ปัญหาการขาดแคลนนิติกร
จากปัญหาการขาดแคลนนิติกรในการปฏิบัติงานในองค์กรหลักของกระทรวงศึกษาธิการ ที่ประชุมจึงได้มีการหารือในครั้งนี้และเห็นว่าควรมีแนวทางในการปฏิรูประบบนิติกรทั้งหมด ทั้งด้านคุณภาพและปริมาณพร้อมทั้งให้ความสําคัญกับเส้นทางความเจริญก้าวหน้าในสายอาชีพนิติกร เพื่อเป็นแรงจูงใจให้บุคคลเข้ามาเป็นนิติกรมากขึ้น เพราะทุกวันนี้นิติกรทํางานกันหามรุ่งหามค่ํา จึงต้องมีการปฏิรูปวิธีการทํางานด้วย โดยยึดหลักระบบการทํางานที่ทําแล้วมีความสุข เป็นงานที่มีคุณค่า และเสร็จทันเวลา
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
ยุทธพงศ์ เลือกกลั่นดี: ถ่ายภาพ